નવી દિલ્હી: અત્યારે જે સ્થિતિ એટીએમમાંથી કેશ ઉપાડનારા માટે કલાકો સુધી લાંબી લાઈનોમાં ઊભા રહેતા લોકોની છે એવી સ્થિતિ એટીએમ સુધી રૂપિયા પહોંચાડનારા સ્ટાફની છે. દેશભરમાં એટીએમની તુલનાએ કેશ લોજિસ્ટિક માટે કામ કરનાર સ્ટાફની સંખ્યા ખૂબ ઓછી છે. આ કારણસર એટીએમમાં કેશ પહોંચાડનારા કર્મચારીઓ છેલ્લા ત્રણ દિવસથી પોતાના ઘરે ગયા નથી અને સતત કામ કરી રહ્યા છે. આ લોકો સતત બે શિફ્ટમાં કામ કરીને દેશમાં બે લાખ એટીએમ સુધી કેશ પહોંચાડી રહ્યા છે. સ્થિતિ એ છે કે આ લોકો ટેન્ટ લગાવીને આખી રાત કેશની બાજુમાં જ સુતા રહે છે. કેશ બોક્સમાં ભરીને કેશવાન દ્વારા એટીએમ સુધી પહોંચાડે છે.